b'\n_START_ARTICLE_\nMartin Luther King, Jr.\n_START_SECTION_\nKansalaisoikeustoiminta\n_START_PARAGRAPH_\nKing johti vuoden 1955 Montgomeryn bussiboikottia, joka sai alkunsa, kun Rosa Parks kielt\xc3\xa4ytyi luovuttamasta paikkaansa valkoihoiselle miehelle ja rikkoi n\xc3\xa4in Jim Crow -lakia. Boikotti kesti 381 p\xc3\xa4iv\xc3\xa4\xc3\xa4, ja tilanne kiristyi niin, ett\xc3\xa4 Kingin Montgomeryn asunnon kuistille jopa heitettiin pommi. 13. marraskuuta 1956 Yhdysvaltain korkein oikeus totesi p\xc3\xa4\xc3\xa4t\xc3\xb6ksess\xc3\xa4\xc3\xa4n, ett\xc3\xa4 rotuerottelu busseissa oli Yhdysvaltain perustuslain vastaista._NEWLINE_Kampanjan j\xc3\xa4lkeen King perusti vuonna 1957 Southern Christian Leadership Conferencen (SCLC), jota h\xc3\xa4n johti kuolemaansa saakka. King sovelsi vaalimaansa v\xc3\xa4kivallatonta kansalaistottelemattomuutta SCLC:n j\xc3\xa4rjest\xc3\xa4miss\xc3\xa4 protesteissa. King p\xc3\xa4\xc3\xa4tteli, ett\xc3\xa4 j\xc3\xa4rjest\xc3\xa4ytynyt, v\xc3\xa4kivallaton kansalaistottelemattomuus etel\xc3\xa4ist\xc3\xa4 rotuerottelua vastaan ker\xc3\xa4isi julkisuutta mustien tasa-arvon ja \xc3\xa4\xc3\xa4nioikeuden tavoitteluun. Etel\xc3\xa4isten mustien puutteesta ja n\xc3\xb6yryytyksest\xc3\xa4, rotuerottelusta ja kansalaisoikeusaktivistien ahdistelusta tehdyt lehti- ja televisiojutut ker\xc3\xa4siv\xc3\xa4tkin yleist\xc3\xa4 ymm\xc3\xa4rryst\xc3\xa4 ja sympatiaa, ja kansalaisliikkeest\xc3\xa4 tuli 1960-luvun alun merkitt\xc3\xa4vin poliittinen liike._NEWLINE_Vuonna 1961 kansalaisoikeudet olivat n\xc3\xa4kyvimmin esill\xc3\xa4 Georgian Albanyss\xc3\xa4. Jotkut paikallisista kutsuivat Kingin mukaan, h\xc3\xa4n johti yht\xc3\xa4 mielenosoitusmarssia ja joutui pid\xc3\xa4tetyksi. Toiset pahastuivat, sill\xc3\xa4 toiminnan johto haluttiin pit\xc3\xa4\xc3\xa4 paikallisissa k\xc3\xa4siss\xc3\xa4. Kingin osallistuminen veti kansallisen lehdist\xc3\xb6n huomiota Albanyyn, ja lis\xc3\xa4\xc3\xa4 mustia liittyi kansalaisoikeusliikkeeseen. Kaupunki tarjosi sopimusta: jos King l\xc3\xa4htisi, protestoijat vapautettaisiin vankilasta. King l\xc3\xa4hti, mutta protestit ja pid\xc3\xa4tykset jatkuivat. Lehdist\xc3\xb6 piti Albany\xc3\xa4 Kingin suurimpana ep\xc3\xa4onnistumisena. King itse sanoi, ett\xc3\xa4 virhe oli siin\xc3\xa4 ett\xc3\xa4 vastustettiin rotuerottua yleens\xc3\xa4 eik\xc3\xa4 sen yksil\xc3\xb6ityj\xc3\xa4 ilmentymi\xc3\xa4._NEWLINE_Vuoden 1963 kev\xc3\xa4\xc3\xa4ll\xc3\xa4 King p\xc3\xa4\xc3\xa4si j\xc3\xa4lleen otsikkoihin osallistuessaan kansalaisoikeusliikkeen toimintaan Alabaman Birminghamissa. Protestit alkoivat n\xc3\xa4ytt\xc3\xa4v\xc3\xa4sti mutta ilman v\xc3\xa4kivaltaa: mustat yrittiv\xc3\xa4t ostaa lounasta vain valkoisille varatuista ruokapaikoista kaupungin keskustassa. He istuivat odottamaan ja jonot pys\xc3\xa4htyiv\xc3\xa4t. Lis\xc3\xa4ksi j\xc3\xa4rjestettiin mielenosoitusmarsseja. Monia mielenosoittajia pid\xc3\xa4tettiin, heid\xc3\xa4n joukossaan Martin Luther King Jr. King joutui eristysselliin ja kirjoitti siell\xc3\xa4 kirjeen Letter from Birmingham Jail, joka levisi h\xc3\xa4nen kannattajiensa keskuuteen ja julkaistiin my\xc3\xb6hemmin. H\xc3\xa4nen vaimonsa ei saanut puhua miehelleen ja otti yhteytt\xc3\xa4 oikeusministeri Robert Kennedyyn. FBI puuttui tapahtumien kulkuun. Toukokuun alussa mielenosoituksiin liittyi tuhansia mustia koululaisia. Ku Klux Klan j\xc3\xa4rjesti vastamielenosoituksia. Toukokuun puoliv\xc3\xa4liss\xc3\xa4 mellakat muuttuivat v\xc3\xa4kivaltaisiksi, ja presidentti Kennedy l\xc3\xa4hetti kaupunkiin kolmetuhatta sotilasta rauhoittamaan tilannetta._NEWLINE_Birminghamin kaupungin edustajat lupasivat kielt\xc3\xa4\xc3\xa4 rotuerottelun kaupungin toiminnoissa ja tukea mustien ty\xc3\xb6llistymist\xc3\xa4 kantakaupungissa. Alabaman kuvern\xc3\xb6\xc3\xb6ri George Wallace ilmoitti, ett\xc3\xa4 sopimuksen tekij\xc3\xb6ill\xc3\xa4 ei ollut siihen valtuuksia. Ku Klux Klan iski hotelliin, jossa King asui, mutta t\xc3\xa4m\xc3\xa4 oli jo ehtinyt l\xc3\xa4hte\xc3\xa4 kaupungista._NEWLINE_Elokuussa vuonna 1963 King piti kuuluisan \xe2\x80\x9dI Have a Dream\xe2\x80\x9d -puheensa Lincolnin muistomerkill\xc3\xa4 Washingtonissa j\xc3\xa4rjestetyn mielenosoitusmarssin osallistujille. Paljolti Kingin j\xc3\xa4rjest\xc3\xa4mien marssien ansiosta Yhdysvaltain lakiin lis\xc3\xa4ttiin kansalaisoikeuslaki (Civil Rights Act of 1964) vuonna 1964 ja \xc3\xa4\xc3\xa4nioikeuslaki (Voting Rights Act) vuonna 1965.\n_START_SECTION_\nMuu poliittinen toiminta\n_START_PARAGRAPH_\nKing alkoi el\xc3\xa4m\xc3\xa4ns\xc3\xa4 my\xc3\xb6h\xc3\xa4isemmiss\xc3\xa4 vaiheissa ottaa kantaa my\xc3\xb6s muihinkin yhteiskunnallisiin kysymyksiin. H\xc3\xa4n asettui 4. huhtikuuta 1967 ensimm\xc3\xa4ist\xc3\xa4 kertaa vastustamaan julkisesti Vietnamin sotaa \xe2\x80\x9dBeyond Vietnam\xe2\x80\x9d -puheensa New Yorkin Riverside kirkossa. Puheessa h\xc3\xa4n arvosteli rajusti Yhdysvaltain ulkopolitiikkaa ja kutsui Yhdysvaltoja muun muassa \xe2\x80\x9dmaailman suurimmaksi v\xc3\xa4kivallan lietsojaksi\xe2\x80\x9d, mik\xc3\xa4 her\xc3\xa4tti paljon paheksuntaa ja kritiikki\xc3\xa4._NEWLINE_King keskittyi viimeisen\xc3\xa4 elinvuotenaan entist\xc3\xa4 enemm\xc3\xa4n k\xc3\xb6yhyyteen ja tuloeroihin. H\xc3\xa4net on m\xc3\xa4\xc3\xa4ritelty yhteiskuntaetiikaltaan demokraattiseksi sosialistiksi. H\xc3\xa4n oli mukana suunnittelemassa SCLC:n \xe2\x80\x9dK\xc3\xb6yhien kampanjaa\xe2\x80\x9d, mutta kuoli ennen kampanjan toteuttamista.\n_START_SECTION_\nMurha\n_START_PARAGRAPH_\nKing murhattiin ampumalla p\xc3\xa4\xc3\xa4h\xc3\xa4n 4. huhtikuuta 1968 motelli Lorrainen parvekkeelle Memphisiss\xc3\xa4, Tennesseess\xc3\xa4. Teosta ep\xc3\xa4ilty pikkurikollinen James Earl Ray pid\xc3\xa4tettiin Lontoossa kolme kuukautta my\xc3\xb6hemmin. Ray tunnusti syyllisyytens\xc3\xa4 ja tuomittiin 99 vuodeksi vankilaan. My\xc3\xb6hemmin Ray peruutti tunnustuksensa ja yritti koko loppuel\xc3\xa4m\xc3\xa4ns\xc3\xa4 saada tuomionsa oikeuden k\xc3\xa4sitelt\xc3\xa4v\xc3\xa4ksi. Ray kuoli vankilassa 70-vuotiaana 23. huhtikuuta 1998. Vuonna 1997 Kingin poika Dexter tapasi Rayn ja todistusaineiston n\xc3\xa4hty\xc3\xa4\xc3\xa4n vakuuttui Rayn syytt\xc3\xb6myydest\xc3\xa4 ja tuki h\xc3\xa4nen pyrkimyksi\xc3\xa4\xc3\xa4n saada tuomio oikeuden k\xc3\xa4sitelt\xc3\xa4v\xc3\xa4ksi._NEWLINE_Loyd Jowers, motelli Lorrainen l\xc3\xa4hell\xc3\xa4 sijainneen ravintola Jim\xe2\x80\x99s Grillin pit\xc3\xa4j\xc3\xa4, v\xc3\xa4itti olleensa osallinen Kingin murhan suunnitelleessa salaliitossa ja vastaanottaneensa 100\xc2\xa0000 dollaria murhan j\xc3\xa4rjestelyist\xc3\xa4, tosin tiet\xc3\xa4m\xc3\xa4tt\xc3\xa4, ett\xc3\xa4 tarkoituksena oli murhata King. Kingin perhe nosti Jowersia ja muita tuntemattomia salaliittolaisia vastaan kuolemantuottamuskanteen Memphisin siviilioikeudessa. P\xc3\xa4\xc3\xa4t\xc3\xb6ksess\xc3\xa4\xc3\xa4n valamiehist\xc3\xb6 totesi Jowersin syylliseksi ja katsoi, ett\xc3\xa4 taustalla on my\xc3\xb6s laajempi salaliitto.'